En liten (2–3 millimeter), slank, blankt rødbrunlig kortvinge. Hodet er rundet, og det er en markert «hals» mellom hode og pronotum. Antennene er forholdsvis korte, gradvis tykkere mot spissen. De tre innerste leddene er kjegleformede og gulaktige, de øvrige er brune og bredere enn lange bortsett fra det ytterste leddet som er ganske stort og avlangt. Pronotum er klokkeformet sett ovenfra. Dekkvingene er betydelig lengre enn pronotum, litt innbuktet innefor bakhjørnene. Beina er spinkle, middels lange, føttene fem-leddete.